DOCUMENT Prea puține femei pe listele partidelor la europarlamentare. Sesizare la CNCD cu inventarul candidatelor pe primele zece locuri la PSD și PNL

Consiliul Național de Combatere a discriminării a primit o sesizare în numele politologului Cristian Pîrvulescu, obținută de G4Media.ro, în care PSD, PNL, dar și Alianța USR-PLUS și UDMR sunt acuzate de nerespectarea legislației referitoare la egalitatea de șanse între femei și bărbați, de către partidele politice care au depus liste pentru alegerile europarlamentare. Contactat de G4Media.ro, Cristian Pîrvulescu a spus că sesizarea nu îi aparține, iar semnătura de pe document nu este a sa.

Acesta a spus însă că, deși nu a depus el sesizarea, susține acest demers și a confirmat verbal acest lucru și reprezentanților CNCD, care au început deja citarea partidelor pe acest subiect. Nouă dintre cele 23 de formațiuni care au depus liste de candidați au fost deja citate.

”Nu sunt contrar acestei idei, dar aș fi preferat să fiu anunțat. Strategiile de punere în discuție a unor asemenea probleme pot să aibă uneori și asemenea forme. Probabil s-a încercat să se dea greutate acestei idei prin folosirea numelui meu” a declarat Pîrvulescu pentru G4Media.ro. În acest context, acesta a adăugat că este posibil ca plângerea să fi fost depusă de colaboratori ai săi.

În document se solicită analizarea listelor depuse de partidele politice prin prisma legii 202/2002, privind egalitatea de șanse între femei și bărbați, ”respectiv faptul că nu susțin participarea echilibrată a femeilor și bărbaților”.

Potrivit acestei legi, ”partidele politice au obligația să prevadă în statutele și regulamentele interne acțiuni pozitive în favoarea sexului subreprezentat la nivel de decizie, precum și să asigure reprezentarea echilibrată a femeilor și bărbaților în propunerea candidaților la alegerile locale, generale și pentru Parlamentul European”.

În sesizarea depusă în numele lui Cristian Pîrvulescu și susținută până la urmă de acesta, se arată că toate partidele au propus liste care nu asigură reprezentarea echilibrată a femeilor și bărbaților pe locuri eligibile.

”Astfel, între primii 10 candidați de pe lista Partidului Social Democrat se regăsesc doar 3 femei, nerespectându-se art.22 alin. 3 care obligă partidele politice să asigure reprezentarea echilibrată a femeilor și bărbaților în propunerea candidaților pentru Parlamentul European.

Mai rău stă Partidul Național Liberal care a propus doar o femeie în primele 10 locuri care sunt considerat eligibile” se exemplifică în sesizare.

Pe liste, dar nu pe locuri eligibile. Chiar dacă se regăsesc pe liste, femeile-candidat la alegerile europarlamentare au fost plasate de majoritatea partidelor în afara locurilor eligibile, astfel încât proporția de egalitate nu se păstrează.

Rovana Plumb, Carmen Avram și Maria Grapini se regăsesc pe lista PSD, între candidații aflați pe primele zece locuri, considerate ca potențial eligibile.

Lista liberalilor este dominată de bărbați. Doar Adina Vălean a avut loc între primii zece candidați.

La Pro România, raportul dintre femei și bărbați pe primele zece poziții este echilibrat, însă acest partid nu poate spera la zece locuri eligibile. La fel și PMP, un partid cotat în sondaje cu un scor sub pragul electoral, are patru femei pe primele zece locuri de pe lista de europarlamentare.

Pe lista Alianței USR-PLUS, doar două femei au ajuns pe primele zece poziții: Clotilde Armand pe 4 și Ramona Strugariu pe 8.

Lista ALDE este deschisă de Norica Nicolai, pe primul loc, iar Renate Weber se află pe locul al treilea. Nici o altă reprezentantă a partidului nu a mai prins însă o altă poziție în primele zece.

Trei candidate are și UDMR între primii zece, dar numărul de mandate pe care îl poate obține această formațiune va fi mult mai mic. Hegedus Csilla se află pe locul al treilea, însă estul candidatelor sunt departe de locurile eligibile.

23 de partide politice din România au depus liste pentru alegerile europarlamentare.

CNCD va analiza toate aceste liste pentru a verifica dacă legea privind reprezentarea echilibrată a femeilor și bărbaților a fost respectată. Nouă dintre aceste formațiuni au fost deja citate, a spus Cristian Pîrvulescu, pentru G4Media.ro

Amenda contravențională pentru nerespectarea acestor prevederi legale este cuprinsă între 3.000 de lei și 100.000 de lei prin simpla constatare a CNCD.

Sursa Foto: Facebook/ Autor: Rares Bogdan